**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága**

Iktatószám: **K/224-5/2023.**

**J E G Y Z Ő K Ö N Y V**

Készült **2023 április 20-án 9:30 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Csiki István, Gelencsér Attila, Velkyné Ball Andrea, Molnár Zoltán és Dr. Koczor Gábor,
* Dr. Zalán Gábor jegyző,
* Dr. Nagy Edina aljegyző,
* Dr. Dömötör Ramóna mb. igazgatási osztályvezető,
* Cserkutiné Stipsitcs Edina osztályvezető,
* Pócza István Zoltán intézményvezető,
* Raposa Helga intézményvezető,
* Révész József Intézményvezető,
* Kámán Zoltán felelős szerkesztő,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Keszei Balázs jelezte késését. **Fekete-Pataki Edit** bizottsági elnök megállapítja, hogy a bizottság **6 fővel határozatképes.**

**Fekete-Pataki Edit** szavazásra bocsátja a napirendet, melyet a bizottság egyhangúlag **6 igen** szavazattal elfogad.

**N A P I R E N D:**

1. Beszámoló a „Kőszeg és Vidéke” lap elmúlt évi munkájáról

Előterjesztő: Pócza Zoltán felelős kiadó, Kámán Zoltán felelős szerkesztő

1. Beszámoló a Kőszegi Szociális Gondozási Központ 2022. évi szakmai munkájáról

Előterjesztő: Raposa Helga intézményvezető

1. Beszámoló a 2022. évben végzett gyermekvédelmi munkáról

Előadó a polgármester nevében: Dr. Dömötör Ramóna mb. igazgatási osztályvezető

1. A felnőtt háziorvosi szerződések felülvizsgálata

Előadó a polgármester nevében: Dr. Dömötör Ramóna mb. igazgatási osztályvezető

1. **napirendi pont**

**Beszámoló a „Kőszeg és Vidéke” lap elmúlt évi munkájáról**

**Előterjesztő: Pócza Zoltán felelős kiadó,** **Kámán Zoltán felelős szerkesztő**

**Kámán Zoltán** rövidenismerteti az előterjesztést. Elmondja, hogy részletes beszámolóval készült, de még így is tudott volna írni a beszámolóhoz. Az újság elfogadott és olvasott. Kiemeli, hogy az újság összeállítása komplex feladat. Sok munkát, körültekintést és utánanézést igényel. Lehetnek apró hibák, azonban a visszajelzéseket az utca emberei adják. Ezt követően kiemelésre kerül az újság terjesztésének fontossága, vállalkozókra való kiemelkedő figyelem, a letöltési tapasztalatok, az oldalszámok változásainak indokai és az újság példányszáma. Megköszöni a figyelmet, szívesen fogadja a tapasztalatokról történő beszámolókat és észrevételeket.

**Keszei Balázs 9 óra 40 perckor megérkezett.**

**Pócza István Zoltán** röviden ismerteti az újság anyagi háttereit. Büszkék voltak, hogy három évvel ezelőtt az újság a hirdetésekből és a környező települések hozzájárulásaiból fent tudta tartani magát. Ma már sajnos ez nem így van. Az újság az idén többszöri egyeztetést is igényelt, hiszen a lapnak a bekerülési (nyomdai és terjesztési) költségei az elmúlt három évben a duplájára nőttek. A költségek nagyon megemelkedtek. 2023-az évre a terv 24 oldalról szól.

2022. évében 5.600.000 Ft összegbe került a városnak az újság. Az idei terv szerint sem szeretnék ezt az összeget túllépni. A cél, hogy minél több háztartásba eljusson a lap. A városnak kevés a kommunikációs csatornája, ezért az emberek várják és kíváncsiak az újságra. Egy terjesztő van az újságra, akik vállalják ezt a feladatot. Van azonban, akikhez még így sem jut el az újság, és él a jelzés lehetőségével, annak Kámán Zoltán személyesen viszi ki az újságot. Néhány intézkedést kellett foganatosítani, a települések hozzájárulásában emeltek egy keveset, 120 forintról 150 forintra, 5 %-kal viszont csökkentették a hirdetésszervezési jutalékot, emellett megpróbálnak egyéb módokon is spórolni. Úgy gondolja, hogy az újság akkor népszerű és akkor vannak hirdetők is, ha vannak benne olyan hírek, melyek nem évülnek el. Az újság gyorsan elérhető, megnézhető, megbízható információkkal ellátott tartalommal, mely fenntartja létezését.

**Csiki István** elmondja, hogy az újság, papír alapú megjelenése keddi napokon történik, azonban az online feltöltés pár napos csúszással történik. Ez tudatos?

**Pócza István Zoltán** igennel válaszol. Elmondja, hogy mindenhol így van, melyet röviden ismertet.

**Csiki István** érdeklődik, hogy milyen más lehetőségek vannak azoknak, akikhez nem jut el az újság.

**Pócza István Zoltán** elmondja, hogy azok a személyek, akik nem jutnak hozzá, azok átvehetik a Városház utcában lévő Hírlapárusnál.Ez már évek óta bevált.

**Kámán Zoltán** kiegészíti, hogy személyesen mindig visz a Városi Könyvtárba néhány példányt az újságból. Sokan személyesen keresik, akik már profibbak, hiszen nem egy, hanem 2-3 példányszámmal kérnek.

**Gelencsér Attila** soknak találja az 5000 példányszámot. Egy 12.000 fős városban majdnem minden második személy kap? Hova megy el ennyi példány?

**Kámán Zoltán** elmondja, hogy a jegyző úr pontos adatokkal rendelkezi, hogy hány ingatlan van a városban, mely szerinte több mint 4.000.A hegyen sok kis ingatlan van.5000 példány kimegy,és még így sem jut el minden emberhez. Ez a példányszám nem fedi le a teljes várost és térségét. Az ingatlanok mennyisége folyamatosan növekszik a lakóparkokkal és lakóövezetekkel.

**Molnár Zoltán** érdeklődik az újság működésével kapcsolatban. Ki dönti el a témákat? Van-e bizottság, aki dönt a témák megjelenésével kapcsolatban?

**Kámán Zoltán** elmondja, hogy a végső döntés az övé, az újság felelőssége is az övé. Szívesen és örömmel fogad téma javaslatokat, de teljes egészében ő dönt. Időnként tartanak szerkesztői gyűlést, de nem minden hónapban. A bizottság tajai semmilyen írási kötelezettséggel nem rendelkeznek. Csak neki van megbízása, egyedüli személyes döntése van, nincs semmilyen külső kontroll az újságban, melyet fontosnak is tart, hogy a jövőben is így maradjon.

**Molnár Zoltán** véleménye szerint nem a legoptimálisabb hogy egy önkormányzati lap egy személy felelősségén áll.. Nem tartja helyesnek, szerinte nagyobb kontrollt igényelne a lap.

**Kámán Zoltán** véleménye, hogy a lap értéke abban rejlik, hogy nem cenzúrázotta lap.Amennyiben irányított cikkek jelennének meg az újságban azt fenntartássalkezelnék az olvasók..Feleős szerkesztőként a kezei közül kikerült írások tekintetében hitelességet tud vállalni. Vannak kiemelt témakörök, melyhez a Jegyző úr vagy a testület véleményét kéri, mely a későbbiekben akár az olvasóknak is fontos lehet. Fontosnak tartja az újság önállóságát és, hogy ez a jövőben is mindenképpen így maradjon.

**Pócza István Zoltán** tapasztalatokkal érvel, hogy amelyik lapok kizárólag önkormányzati lapként „szócsőként” működnek, azok el is vesznek. Az újságnak meg van a közvetlensége, hiszen a Polgármestert úr minden alkalommal köszönti az olvasókat. Ha csak egy önkormányzati híreket hírmondó újság lenne, akkor nagyon hamar elveszítené olvasottságát, a lakosság érdeklődését. A főszerkesztő úr mindig arra törekszik, hogy a legaktuálisabb anyag kerüljön a lapba, ebben sokat segít a felesége is. A nyombába kerülés előtt nem sokkal küldi el a lapot nyomtatásra.

**Fekete-Pataki Edit** érdeklődik, hogy van-e utánpótlás.

**Kámán Zoltán** elmondja, hogy jó egészségügyi állapotnak örvend, még jó pár évig képes ellátni feladatát, egyelőre nincs utánpótlás.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **7 igen** szavazattal elfogad.

*A bizottság az alábbi határozatot hozza:*

**37/2023. (IV.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi és Vidéke lapról szóló beszámolót fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a Kőszegi Szociális Gondozási Központ 2022. évi szakmai munkájáról**

**Előterjesztő: Raposa Helga intézményvezető**

**Raposa Helga** elmondja, hogy néhány gondolattal szeretné kiegészíteni kiküldött beszámolóját. Elmondja, hogy afeladatellátási kötelezettsége az intézménynek elsődlegesen a város lakosságára terjedt ki, de ellátási szerződés alapján az egykori társulás több településén – Horvátzsidány, Kiszsidány, Ólmod, Peresznye, Bozsok, Velem - is nyújtanak szolgáltatást. A család- és gyermekjóléti központ pedig a kőszegi járás településein látja el feladatát.

Röviden ismerteti a szociális alapszolgáltatások keretein belül az idősek klubját, a család- és gyermekjóléti szolgálatot, valamint a hajléktalanok nappali melegedőjét. 2022. évében az intézményben nem volt meghatározó a COVID-dal kapcsolatos előírások és a megbetegedések száma sem. Márciustól visszavonták a bentlakásos intézmények vonatkozásában a korlátozó intézkedéseket. Lassan újra beindult a személyes jelenléttel történő szolgáltatás. A 80 év felettiek nem feltétlenül igénylik a személyes szolgáltatást, melyet röviden indokol.

A család- és gyermekjóléti szolgálat esetében kiemeli, hogy nem a problémák, esetszámok emelkednek, hanem inkább olyan az esetekkel kerülnek kapcsolatba, amihez nincsen kompetenciájuk és eszközük, sem a megoldásukra, sem pedig a kezelésükre. Jelzés esetén sajnálatosan az a tapasztalat, hogy egy- egy eset probléma nem új keletű, hanem akár több éves. Sok esetben az is gondot jelent, hogy a családok sokszor költöznek, mely miatt nem tud egy település sem tartós hatékony segítséget nyújtani, hiszen mire a probléma feltárásra kerülne és hathatós segítséget tudnának nyújtani már továbbáll a család.

Röviden ismerteti az önkormányzati intézményekkel való kapcsolattartást, a szakellátás nehézségit. Országos problémaként kiemeli a demens igénylők számának növekedését, mely külön személyi, szakképzettségi és tárgyi feltételeket igényel. Küzdenek a bent lévők mentális állapotának romlásával, azonban demenciával küzdő személyeket nem tudnak felvenni engedély hiányában.

A hajléktalanok átmeneti szállásánál röviden ismerteti a melegedő elsődleges céljait. Nincs várólista a hajléktalan szállóra, inkább csökken az igény. Vannak személyek, akik 1994 óta bent vannak és a problémát az egészségügyi állapotuk romlása okozza. Sajnálatosan a csökkenő létszám nem a társadalomba való integrálódás miatt, hanem az elhalálozások miatt alakul így..

Röviden összegzi az egészségügyi feladatokat ellátó védőnői szolgálatot. Július 1-től a kórházak alkalmazásába kerülnek a védőnők. Területi vonatkozásban ez az utolsó évük, az iskola vonatkozásában még nem született döntés.

A személyi és szakképzettségi feltételek biztosítása továbbra is nagy kihívást jelent. A Család-és gyermekjóléti központ egyes feladatait szakemberhiány miatt továbbra sem tudják ellátni, és a szolgálatok szakemberhiánya is növeli a központ dolgozóinak leterheltségét. Egyéb szolgáltatások vonatkozásában elmondja, hogy a dolgozók átlagéletkora 50 év feletti, ami miatt gyakoribbak a keresőképtelenségi állapotok, illetve a nyugdíjazások miatti folyamatosak a munkaszervezési problémák. A kieső munkaerő pótlása szinte lehetetlen, ismét megjelent a pályaelhagyás, versenyszférában, illetve külföldön vállalnak munkát. Ha nem változik a jövőben a helyzet sajnos előfordulhat, hogy ez hosszú távon érinteni fogja az intézmény működési engedélyeit, másrészt a bentlakásos egységek folyamatos működésének biztosítása kerülhet veszélybe. Végezetül pedig röviden összegzi a tárgyi feltételeket, az ingatlanok állagát. Megköszöni a figyelmet.

**Molnár Zoltán** elismerését fejezi ki a munkájukhoz. Nap mint nap szomorúan látja, hogy a Lóránt Gyula pálya környékén csapatba rendeződve töltik mindennapjaikat, elvégzik szükségleteiket, ami gyomorforgató. Minden nap a buszmegállóban vannak, sokszor konfrontálódni kényszerül az ellátottakkal, folyamatosan elrejtett üvegekre bukkannak. Az az állandó 5-6 személy minden nap már reggeltől ott van. Esetleg a Polgárőrség bevonásával kellene tenni az ügy érdekében.

**Rapos Helga** elmondja, hogy nincsen visszatartó erő. Szinte várják, hogy bevigyék őket, mert bent jól érzik magukat. Sőt vannak esetek, mikor bejelenti, hogy aznap hol lesz elérhető, ha esetleg hivatalos szervek keresnék.

**Gelencsér Attila** tragikusnak tartja, hogy az ellátottak 90%-a 40-60 év közötti. Ők még munkaképes fiatalok, férfiak és nem tudják semmilyen módon munkára bírni őket.

**Raposa Helga** elmondja, hogy ez az 5-6 fő a renitetns.. Vannak nyugdíjasok, előnyugdíjasok vagy aktív korúak, akik elmennek dolgozni, de van ez az 5-6 fő, akiktől a térítési díjat 200 forintonként próbálják napontabeszedni , mielőtt szétszélednének. A 8-9.000 Ft összegű szolgáltatást, - mely magában foglalja a takarítást, a tiszta ágyneműt, a mosást,- nem képesek befizetni, mert nincs is rá igényük.

**Dr. Koczor Gábor** is tragikusnak tartja a szociális hálózaton belüli helyzetet. Humánerőforrás hiánnyal küzdenek mindenhol. Nem lát megoldást erre a problémára. Sajnálatosnak tartja, hogy ez a helyzet már a bérek növelésével sem orvosolható , mert ha a bérezés a háromszorosa lenne, akkor sem lenne ember, aki ezt a munkát elvégezné. A másik nehézség, melyet személyesen tapasztal, hogy családtagokkal, közeli hozzátartozókkal rendelkező demens emberek ellátásával kapcsolatban, komoly problémákkal küzdenek, melyet röviden felvázol. Mit kell tenni, kit kell keresni, kinek kell bejelenteni, kinek kell jelezni. Szívesen fogadna egy rövid tájékoztatót, hogy kit kell keresni, kihez tartozik. Nincs kapcsolata a jelzőrendszerrel.

**Raposa Helga** röviden ismerteti a jelző rendszereket és a gondnokság alá helyezés folyamatát.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **7 igen** szavazattal elfogad.

*A bizottság az alábbi határozatot hozza:*

**38/2023. (IV.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Szociális Gondozási Központ 2022. évi szakmai munkájáról szóló beszámolót fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a 2022. évben végzett gyermekvédelmi munkáról**

**Előadó a polgármester nevében: Dr. Dömötör Ramóna mb. igazgatási osztályvezető**

**Dr. Dömötör Ramóna** röviden ismerteti az előterjesztést. Elmondja, hogy a beszámoló tartalmi követelményeit a 149/1997. (IX. 10.) Korm. rendelet 10. melléklete határozza meg. A jelenlegi beszámolóban formai változtatásokra nem került sor az előző évi beszámolóhoz képest és átfogóan mutatja be a városban élő, tanuló gyermekek helyzetét a vizsgált területen.

Megköszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **7 igen** szavazattal elfogad.

*A bizottság az alábbi határozatot hozza:*

**39/2023. (IV.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a városban 2022-ben végzett gyermekvédelmi tevékenységről szóló beszámolót a melléklet szerinti tartalommal fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A felnőtt háziorvosi szerződések felülvizsgálata**

**Előadó a polgármester nevében: Dr. Dömötör Ramóna mb. igazgatási osztályvezető**

**Dr. Dömötör Ramóna** elmondja, hogy a praxisközösségekről szóló 53/2021. (II. 9.) Korm. rendelet 3. § (1) bekezdés c) pontja alapján a kollegiális praxisközösségben való részvétel feltétele, hogy a háziorvosi szolgáltató vállalja a hetente legalább 20 óra rendelési idő biztosítását, benne legalább 4 óra prevenciós rendeléssel. Ezen okból a felnőtt háziorvosokkal kötött feladat-ellátási szerződések a rendelési időre vonatkozóan módosításra kerültek 2022. június 1 napjától. Ekkor a prevenciós rendelés kiforratlansága miatt a Képviselő-testület úgy döntött, hogy egy év tapasztalatai alapján felül kívánja vizsgálni a rendelési időket. A háziorvosok közül hárman jelezték, hogy a rendelési idejükön nem kívánnak változtatni. Dr. Varga István jelezte változtatásra vonatkozó igényeit..

Az **első változtatás** feladat-ellátási szerződés 3. c) pontjánál a részt vesz a Kőszeg, Rákóczi Ferenc u. 19. szám alatt működő központi orvosi ügyeleti szolgálatbanszövegrész mellé bekerülne, hogy az ügyelet átszervezése esetén egyéni döntése alapján vesz részt az OMSZ által szervezett ügyeletben.

Dr. Dömötör Ramónakiemeli, hogy amikor az orvosi ügyeletek átkerülnek a szerződés ezen része semmissé válik, és a mentőszolgálat fogja megkeresni az orvost a szerződéskötés szándékával. Itt nem releváns, hogy a változás bekerüljön a szerződésbe. A doktor Úrral való megbeszélés alapján ehhez nem ragaszkodik kizárólagosan, hogy rögzítésre kerüljön.

A **második változtatás** az a III. egyéb rendelkezésekben az asszisztens tovább foglalkoztatása ügyével kapcsolatban ezt a részt szeretné kivenni , mivel már nem releváns.

A **harmadik változtatás** az általános rész 4. pontjában található rendelési idő. A jelenlegi 23 óra rendelési idejét szeretné 21 órára csökkenteni a jelenlegi szerda 12.00 órától 17.00 óráig tartó rendelési időt 12.00 órától 15.00 óráig tartaná meg. Ezt Dr. Varga István azzal indokolta, hogy a NEAK-kal kötött finanszírozási szerződés szerint 21 órát rendel

Kéri a napirendi pont megtárgyalását.

**Dr. Koczor Gábor** elmondja, hogy a kötelező óraszámnak a 21 órával eleget tenne a doktor Úr. Amennyiben belefér a törvényi keretekbe jogában áll változtatni. Amikor a város működteti, akkor előírhatja, hogy nem 20 órás lesz a rendelési idő, de mivel ezt a feladatot Dr. Varga Istvánnak, mint vállalkozó orvosnak átadta, törvényi kereteknek megfelelően rendelhet 21 órát.

**Gelencsér Attila** szerinte élő, aláírt szűrődésé van a 23 órára. Ezt ő vállalta.

**Dr. Koczor Gábor** közbeszól, hogy akkor fel kell bontani a jelenlegi szerződést és újat kell kötni, ha valamelyik félnek az nem elfogadható.

**Molnár Zoltán** javasolja az elfogadást. Több alkalommal leültek, megtárgyalták ezt a témát. Mindig alá-fölé rendeltségi viszonyban lesznek, az lesz, amit, Dr. Varga István szeretne. Ha ő 21 órát szeretne rendelni, úgy is annyit fog rendelni, meg fogja oldani.

**Gelencsér Attila** megkérdezi, ha nem fogadják el, akkor mi lesz?

**Dr. Dömötör Ramóna elmondja, hogy** Dr. Varga István szeretett volna eljönni az ülésre és a feltett kérdésekre válaszolt volna. Akkor előfordulhatna, hogy a doktor úr nem írná alá a szerződést.

**Fekete-Pataki Edit** a III. határozati javaslatramódosító javaslatot tesz.

* A mellékletként szereplő szerződés 3. c) pontját kiegészíti: „Az ügyelet átszervezése esetén egyéni döntése alapján vesz részt az OMSZ által szervezett ügyeletben” szöveggel.
* A 4. pontban a szerdai rendelési időt 12:00 órától 15:00 óráig szövegre javasolja módosítani.
* A III. Egyéb rendelkezések fejezetet javasolja hatályon kívül helyezni.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **I.** **határozati javaslatot,** melyet a bizottság egyhangúlag, **7 igen** szavazattal elfogad.

*A bizottság az alábbi határozatot hozza:*

**40/2023. (IV.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a közte és Dr. Nedeczky Veronika között létrejött feladat-ellátási szerződésben foglalt rendelési idő 2023. június 1. napjától határozatlan időre történő módosítását a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **II.** **határozati javaslatot,** melyet a bizottság egyhangúlag, **7 igen** szavazattal elfogad.

*A bizottság az alábbi határozatot hozza:*

**41/2023. (IV.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a közte és a Pusztai-Medical Kft. között létrejött feladat-ellátási szerződésben foglalt rendelési idő 2023. június 1. napjától határozatlan időre történő módosítását a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **III.** **határozati javaslatot** melyet a bizottság **5 igen 2 nem** szavazattal elfogad az alábbiak szerint:

A mellékletként szereplő szerződés 3. c) pontját kiegészíti: „Az ügyelet átszervezése esetén egyéni döntése alapján vesz részt az OMSZ által szervezett ügyeletben” szöveggel.

* A 4. pontban a szerdai rendelési időt 12:00 órától 15:00 óráig szövegre javasolja módosítani.
* A III. Egyéb rendelkezések fejezetet javasolja hatályon kívül helyezni.

*A bizottság az alábbi határozatot hozza:*

**42/2023. (IV.20.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a közte és a Borbála Egészségügyi Szolgáltató Bt. között létrejött feladat-ellátási szerződésben foglalt rendelési idő 2023. június 1. napjától határozatlan időre történő módosítását, illetve a szerződés egyéb pontjaiban történt módosításokat az alábbiak szerint hagyja jóvá és hatalmazza fel a polgármestert a szerződés aláírására:

* a szerződés 3. c) pontját javasolja kiegészíteni: „Az ügyelet átszervezése esetén egyéni döntése alapján vesz részt az OMSZ által szervezett ügyeletben” szöveggel,
* A 4. pontban a szerdai rendelési időt 12:00 órától 15:00 óráig szövegre javasolja módosítani,
* a III. Egyéb rendelkezések fejezetet javasolja hatályon kívül helyezni.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **IV.** **határozati javaslatot,** melyet a bizottság egyhangúlag, **7 igen** szavazattal elfogad.

*A bizottság az alábbi határozatot hozza:*

**43/2023. (IV.20.) Kulturális, Oktatási, Szociális, Egészségügyi és Sport Bizottsági határozat**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a közte és a MEDIOCRITAS Humán Kft. között létrejött feladat-ellátási szerződésben foglalt rendelési idő 2023. június 1. napjától határozatlan időre történő módosítását a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 11.00-kor berekeszti.

Kelt, mint az első oldalon.

Fekete-Pataki Edit

 bizottsági elnök bizottsági tag